'Noot vir Noot' kry splinternuwe baadjie! | Netwerk24
Pablo van bul tot nul oor 'barbaarse' twiets
Pablo Matera, kaptein van Argentinië se rugbyspan, was verlede maand 'n held in sy land en is nou 'n skurk nadat die rassistiese uitlatings wat hy glo jare gelede op sosiale media gemaak het, op die lappe gekom het.
Proteas sonder KG vir eendagstryde
Die Proteas sal Engeland van Vrydag af in die spanne se eendagreeks sonder hul beste bouler moet takel.
'Noot vir Noot' kry splinternuwe baadjie!
Deur Werner Beukes 11 April 2019 14:14
Johan Stemmet, skepper en jare lange aanbieder van Noot vir Noot, sê hy is ná 29 jaar gereed om die leisels van dié gewilde musiekspeletjieprogram aan Emo Adams oor te gee, wat hy as "perfek vir die program" beskryf.
Johan Stemmet, skepper en jare lange aanbieder van Noot vir Noot.
"Elke dag in die lewe is daar verandering en vernuwing en so het dit ook gekom dat Noot vir Noot nou 'n splinternuwe en byderwetse baadjie aantrek," het die 67-jarige Stemmet Donderdag na dié aankondiging van die nuwe aanbieder aan Netwerk24 gesê.
Adams is 'n gewilde sanger en TV-aanbieder wat sy buiging in die musiekblyspele van die legendariese Taliep Petersen gemaak het. Hy was ook onder meer in die musiekblyspel Distrik 6 en Kat & The Kings te sien.
"Vir die 44ste seisoen van Noot vir Noot gaan ons die orkes, die Musiekfabriek, vervang met DJ Shelly (Rochelle de Bruyn) wat 'n meer lewenslustige en jonger aanslag gaan hê. Nie net is sy briljant op die keyboard nie, maar sy gaan Emo as die aanbieder mooi aanvul. Ek kan nie wag om die interaksie tussen die twee te sien nie!"
Stemmet sê Adams is die volmaakte keuse vir Noot vir Noot.
Emo Adams is die nuwe aanbieder van die gewilde musiekspeletjieprogram op SABC2.
"Emo is nie net 'n wonderlike sanger en talentvolle komediant nie, maar het ook waardevolle ondervinding van die verhoog en is iemand wat deur gehore gerespekteer word."
Volgens Stemmet, wat as vervaardiger by die program betrokke gaan bly, word daar nie wegbeweeg van die bestaande gehoor nie, maar sal daar van vars elemente soos 'n nuwe stel, formaat en aanbieding gebruik gemaak word om 'n nuwe en jonger gehoor aan Noot vir Noot bekend te stel.
"Die musiekspeletjies, wat die grondslag van die program se jare lange sukses is, bly dieselfde," sê Stemmet.
Episodes vir die nuwe seisoen word in Mei opgeneem en sal na verwagting in Augustus op SABC2 te sien wees.
"Ek is oortuig daarvan dat Noot vir Noot met dié vernuwing en verandering nuwe hoogtes gaan bereik."
* Emo Adams was Donderdag, ná die aankondiging dat hy by Stemmet as aanbieder oorneem, oorval met oproepe, maar het nogtans belowe om in 'n latere stadium aan Netwerk24 kommentaar te gee.